SKRIFTLIG FORESPØRGSEL E-0550/03

af Laura González Álvarez (GUE/NGL) til Kommissionen

(26. februar 2003)

Om: De miljømæssige virkninger af vindmølleparker

Miljø-, kultur- og beboerorganisationer har givet udtryk for bekymring over den ukontrollerede udbredelse af vindmølleparker i provinsen Guadalajara (Campisalabos, Cantalojas og Villa) samt over planerne om at anlægge vindmølleparker i Tiermes-Caracena-distriktet (Canalejas, Sierro og De Grado) i Soria. Parkerne i Hijes og Somolinos er ikke blevet godkendt af miljømæssige årsager.

Tiermes-Caracena-distriktet er klassificeret som et vigtigt område for fugle (IBA 079) og er beliggende mellem de særligt beskyttede områder for fugle i Altos de Barahona og Ayllón-massivet. Der findes i området en række bestande af gåsegribbe, kongeørne, ugler, ådselsgribbe og den stærkt truede Duponts lærke.

Det arkæologiske område Tiermes (af regionalregeringen i Castilla-León klassificeret som et område af kulturel værdi), der indeholder levn helt tilbage fra bronzealderen og frem til middelalderen, omfatter en vigtig begravelsesplads samt en hel romersk by. Fra middelalderen er kirken Vor Frue af Tiermes fra det XII. århundrede bevaret. Områdets beboere, som ikke modtager nogen form for information, er af den opfattelse, at hele denne naturmæssige og arkæologiske rigdom vil blive alvorligt truet.

Mener Kommissionen ikke, at der kan være tale om overtrædelse af følgende direktiver:

- 97/11/EØF(1) om vurdering af virkningerne på miljøet

- 79/406/EØF(2) om beskyttelse af vilde fugle

- 92/43/EØF(3) om bevaring af visse naturtyper samt vilde dyr og planter

- 90/313/EØF(4) om fri adgang til miljøoplysninger?

Hvilke foranstaltninger påtænker Kommissionen at træffe for at sikre, at ovennævnte direktiver anvendes korrekt?

(1) EFT L 73 af 14.3.1997, s. 5.

(2) EFT L 103 af 25.4.1979, s. 1.

(3) EFT L 206 af 22.7.1992, s. 7.

(4) EFT L 158 af 23.6.1990, s. 56.

Svar afgivet på Kommissionens vegne af Margot Wallström

(30. april 2003)

Det ærede medlem henviser til to forskellige områder, som begge ligger i den selvstyrende region Castilla La Mancha.

Det er ikke muligt på baggrund af oplysningerne fra det ærede medlem at bestemme, hvilke lokaliteter det præcist drejer sig om. Dog lader det til, at en af disse lokaliteter ligger tæt på et område, der af de spanske myndigheder er blevet udpeget som værende af fællesskabsbetydning, nemlig Sierra de Pela, ES4240007, og den anden tæt på det særlige beskyttede område Altos de Barahona, ES0000203.

Derfor skal de spanske myndigheder i henhold til artikel 6, stk. 3, i Rådets direktiv 79/409/EØF af 2. april 1979 om beskyttelse af vilde fugle (habitatdirektivet) gennemføre en miljøindvirkningsvurdering.

For så vidt angår Rådets direktiv 85/337/EF af 27. juni 1985 om vurdering af visse offentlige og private projekters indvirkning på miljøet (som ændret ved Rådets direktiv 97/11/EF af 3. marts 1997), kræver dette en miljøindvirkningsvurdering i forbindelse med foreslåede anlæg til udnyttelse af vindkraft til energiproduktion (vindmølleparker), såfremt disse bl.a. på grund af deres art, dimensioner eller placering kan få væsentlig indvirkning på miljøet. Når der foretages en sådan vurdering, skal den også omfatte det foreslåede projekts kumulative virkninger. Det fremgår ikke klart af de oplysninger, det ærede medlem er fremkommet med, om der er tale om en overtrædelse af direktivet i de nævnte tilfælde.

For så vidt angår det forhold, at områdets beboere ikke har modtaget svar fra myndighederne på deres anmodning om oplysninger, skal det påpeges, at de offentlige myndigheder i henhold til direktiv 90/313/EØF af 7. juni 1990 om fri adgang til miljøoplysninger er forpligtet til at give adgang til disponible miljøoplysninger inden for en frist på højst to måneder fra modtagelsen af anmodningen, medmindre der er tale om en af de i direktivets artikel 3 omhandlede undtagelser. Det fremgår ikke klart af de oplysninger, det ærede medlem er fremkommet med, på hvilket tidspunkt anmodningen fremsattes, eller om de lokale beboere i henhold til direktivets artikel 4 har anmodet om retlig eller administrativ prøvelse af afgørelsen i overensstemmelse med den pågældende nationale retsorden. Det fremgår således ikke af oplysningerne fra det ærede medlem, om der i dette tilfælde har været tale om en overtrædelse af Rådets direktiv 90/313/EØF.